ནང་སྒོས་སུ་བཀའ་པོད་ལྔ་སོགས་ལ་ཚིག་སྤྱི་ཙམ་མ་ཡིན་པར་ལུང་རིགས་ཀྱི་ལམ་ནས་ཞིབ་དཔྱད་ཀྱིས་ཐོས་བསམ་གྱི་སྒྲོ་འདོགས་ལྷག་མ་མེད་པར་བཅད་དེ།འཆད་རྩོད་རྩོམ་གསུམ་གྱི་ཡོན་ཏན་ལ་མངའ་བརྙེས་པས་ལྷ་ཆོས་དང་མི་ཆོས་གང་ལའང་ཐོགས་པ་མེད་པའི་སྨྲ་བའི་དབང་ཕྱུག་གི་མཚན་སྙན་ཀུན་ཏུ་རྒྱས་ཤིང་།རང་དགོན་གྱི་དགེ་རྒན་ཆེན་མོའི་འགན་བཞེས་ཐོག་དགོན་སྡེ་ཁག་དང་སློབ་གྲྭ་ཆེ་འབྲིང་སོགས་ལའང་རིག་གནས་གང་མཁོའི་སྒོ་ནས་འཆད་ཁྲིད་དང་སྤྱི་ཚོགས་སློབ་གསོ་སོགས་ཀྱིས་སློབ་བུ་མང་དུ་བསྐྱངས།